
	[bookmark: nev]TÓTH ZSÓFIA
Festőművész
Osztatlan, 9. félév
Pécsi Tudományegyetem
Művészeti Kar
	






Konzulens:
	Somody Péter Dla
egyetemi tanár, PTE MK




Keretek

Számot vetve eddigi munkásságommal dolgozatom témájának egy régebbi sorozatomat választottam. Írásommal nem is annyira a két kép körüljárása, elemzése a célom, hanem inkább egy olyan viszonyítási, vagy ha úgy tetszik forduló pont kijelölése, melyhez képest én magam is könnyebben el tudok igazodni eddigi és jövőbeli tevékenységem eredményei közt.
Munkáimmal igyekszem olyan képi rendszert kialakítani, melyben a részek nem egységenként, hanem egymásra utalva, egymást magyarázva válnak érthetővé. Érdeklődésem középpontjában jelenleg az azonos tárgyi elemek ismétlődése, megsokszorozása áll. Ez a halmozás, a formák irreális és indokolatlan sokasága felveti az egyes, (illetve az egyén) értelmezhetőségének lehetőségeit az egész viszonyához képest, és elmozdít a tárgyakról való gondolkodásunk megszokott módszereitől. Ez a fajta nézőpont különösen kapóra jött nekem, hiszen akkor éppen azon dolgoztam, hogy az eddigiekkel ellentétben munkáimmal olyan képi rendszert alakítsak ki, melyben a részek nem különálló, hanem összefüggő egységekként, egymásra utalva, egymást magyarázva váljanak érthetővé. Érdekes volt megfigyelni, hogy az azonos tárgyi elemek ismétlődése milyen formai és tartalmi módosulásokat idéz elő. Míg a jelentés szintjén a tautológia gyengíti az alkotóelemeket (vagy legalábbis csak látszólag) addig a kompozíció és a térhasználat szempontjából kifejezetten erősíti őket. Ezt az ellentmondást erősítendő, hogy úgy próbáltam elrendezni ezeket az azonos formájú és tónusú kereteket a képen, hogy azok egy erőteljes és dinamikus térélményt hozva egyszerre keltsék az esetlegesség és a rendezettség élményét. Nagy lelkesedéssel és persze némi sikerélménnyel töltött el festés közben az a módszer, ahogyan csupán néhány kemény, koncentrált ecsetvonással ilyen egyszerűen kibonthatok egy látszólag bonyolultnak tűnő struktúrát. A világos keretek így szinte feloldódtak a geometrikus hálózat sűrűjében, úgy, hogy közben mégis megőrizték „felismerhetőségüket” tárgyi megjelenésüket.
Ez a feszültség ígéretes eszköznek bizonyult, amely jelenlegi munkáimra is rányomta bélyegét.



